Kristbaum (gojik, krisbaum) to je ôbstrojōny iglok, kery sie stowio dōma we adwyncie a trzimie aże do Trzech Krōlōw. Nojczyńści je to świyrk abo jodła, roz za czas tyż dowo sie sztuczny iglok ze plastiku. Kristbaum ôblyko sie we glaskugle, kety s kolorowych papiōrōw, lameta, wata, kero mo udować śniyg, wiyszo sie tyż bōmbōny, a na samiuśkym wiyrchu betlyjemsko gwiozda. Zapalo sie na niym lampki, downi, kej niy bōło po chaupach sztrōmu, a tyż i jaki czas kej sztrōm już bōł, nale niy bōło tōnich lampek, dowało sie świyczki. We Wilijo po uroczystyj wieczerzy, pod kristbaum dowo sie geszynki (znamiyńniy lo bajtlōw), nale tak, coby uōne niy widziały co dowajōm jejim dorośli a myślały co robi to janiołek abo Dziećōntko. Zwyk strojynio kristbauma prziloz na Ślōnsk ze Miymicōw we XVIII-XIX stoleciu. Downi, tradycyjōm bōło zachabiyniy igloka prosto ze lasa, co trza bōło robić rankym we Wilijo, noleżało to do gospodarza (gowy dōmu) a miało przitorgać szczyńściy cołkij familije. Ôficjalniy, pochodzyniy zwyku a jygo symbolika sōm tumaczōne jako nawiōnzaniy do strōmu wiadōmuści dobrygo a złygo ze Biblije, nale barzi je możebne co je to znōmy we Ojropie downi kej krześcijaństwo kosmiczny strōm mianowany tyż "strōmym żywota".